Paraplyene i Cherbourg

Paraplyene i Cherbourg (fransk originaltittel: Les Parapluies de Cherbourg) er en fransk/tysk filmmusikal fra 1964 skrevet og regissert av Jacques Demy. Musikken er av Michel Legrand, og hovedrollene spilles av Catherine Deneuve og Nino Castelnuovo. All dialog i filmen blir sunget som resitativ.

Om filmen

Paraplyene i Cherbourg er den andre filmen i en «romantisk trilogi» av Demy-filmer med flere av de samme skuespillerne, rollefigurene og stiltrekkene. Filmen kommer etter Lola (1961) og før Pikene fra Rochefort (Les Demoiselles de Rochefort, 1967). 

Filmen ble særlig populær i Frankrike og regnes av flere som en klassiker innen musikalsjangeren. Den vant Gullpalmen i Filmfestivalen i Cannes 1964. 

Musikken ble spilt inn på forhånd med profesjonelle stemmer, og skuespillerne måtte følge sangen slavisk under opptakene for at munnbevegelsene skulle passe og dubbingen bli troverdig. Hovedrollene Geneviève og Guy ble sunget av Danielle Licari (født 1943) og José Bartel (1932–2010).

Handling 
Fru Emery (spilt av Anne Vernon) og datteren Geneviève (Catherine Deneuve) driver en paraplybutikk i havnebyen Cherbourg-Octeville i Normandie i Frankrike. Geneviève er forelsket i bilmekanikeren Guy (Nino Castelnuovo). Han blir innkalt i tjeneste i Algeriekrigen, og noen måneder senere oppdager Geneviève at hun er gravid. Guy tar ikke kontakt, og etter press fra mammaen gifter Geneviève seg med den rolige, rike juvelhandleren Roland Cassard (Marc Michel). Da Guy omsider kommer hjem, har Geneviève flyttet til Paris. Guy blir svært lei seg og begynner å vanke i horestrøkene. Men han får hjelp av Madeleine (Ellen Farner) som har passet på hans fostermor. Madeleine og Guy gifter seg, og han klarer etter hvert å glemme Geneviève og kan kjøpe seg sin egen bensinstasjon.

Epilogen er en kort scene som foregår seks år etter de første hendelsene i filmen.  En vinterdag kommer Geneviève med bilen til Guys bensinstasjon, og han får se barnet de har sammen. Møtet mellom Geneviève og Guy blir både tafatt og fylt av gjensidig respekt. Begge innser at de ikke har noen felles framtid, selv om det fortsatt er en tiltrekning mellom dem.

Musikalsk betydning 
Til forskjell fra tradisjonell amerikansk musikalstil der arier og sanger er atskilt fra talt dialog, er Paraplyene i Cherbourg en nesten helt gjennomkomponert musikal uten separate enkeltnumre, men med tilbakevendende musikalske temaer og motiver. Dette grepet var nyskapende og friskt, og det skiftevis smektende, lystige og vemodige musikksporet gjorde komponisten Michel Legrand verdensberømt. Særlig de engelske versjonene av de innsmigrende sangene I Will Wait For You og Watch What Happens (opprinnelig kalt Recit de Cassard, «Cassards historie») ble internasjonale slagere. De har blitt framført og innspilt av en mengde populærartister siden.

Skuespillere 
 Catherine Deneuve som Geneviève Emery.
 Nino Castelnuovo som Guy Foucher.
 Anne Vernon som Madame Emery.
 Marc Michel som Roland Cassard.
 Ellen Farner som Madeleine.
 Mireille Perrey som Tante Élise.
 Harald Wolff som M. Dubourg.
 Jean Champion som Aubin.
 Pierre Caden som Bernard.
 Jean-Pierre Dorat som Jean.
 Jane Carat som Ginny.
 Jean-Pierre Chizat som Pierre.
 Gisèle Grandpré som Madame Germaine.
 Hervé Legrand som François.
 Rosalie Varda som Françoise.
 Dorothée Blanck som jente i en cafe-

Referanser

Eksterne lenker
 

Filmer fra 1964
Gullpalmen-vinnere
Franske filmmusikaler